text: SSW indfører græsrodsdemokrati
  16 april 2016 kl. 10.42
  Partiet har indkaldt til ekstraordinær generalforsamling for at indføre en helt ny stemmeproces.
  SSW vil som noget nyt give alle medlemmer stemmeret, hvis bare de dukker op til partiets møder.
  Sydslesvigsk Vælgerforening - eller kort og godt SSW - er det danske mindretals parti i Tyskland. Indtil nu har stemmeprocessen fungeret sådan, at kun de delegerede havde stemmeret, men partiets Landsstyrelse vil nu indføre et nyt system i partiprogrammet, hvor alle medlemmer får mulighed for at stemme. Det skal både gælde til landsmøderne i hovedudvalget og også til de regionale kredsforsamlinger.
  - Vores medlemmer er aktive og engagerede, og derfor synes vi kun det er logisk at give dem mere indflydelse, siger formand for SSW, Flemming Meyer.
  Det nye stemmesystem blev vedtaget på mødet lørdag.
  
  